b'\n_START_ARTICLE_\nFacultat de Medicina (UB)\n_START_SECTION_\nHist\xc3\xb2ria\n_START_PARAGRAPH_\nLa Facultat de Medicina i Ci\xc3\xa8ncies de la Salut de la Universitat de Barcelona data de l\xe2\x80\x99any 1843 quan es va transformar el Col\xc2\xb7legi de Cirurgia fundat per Pere Virgili l\xe2\x80\x99any 1760 amb alguns afegits i es va constituir el que hauria de ser els inicis de la Facultat amb seu al carrer del Carme._NEWLINE_A l\xe2\x80\x99\xc3\xbaltim ter\xc3\xa7 del segle XIX, va arribar a llocs clau de la Facultat un conjunt de professorat jove anomenat "generaci\xc3\xb3 m\xc3\xa8dica catalana del 88", que va millorar el nivell de l\xe2\x80\x99ensenyament. En aquella \xc3\xa8poca va destacar en Jaume Pi i Sunyer per la seva tasca com a introductor del pensament positivista i experimental en medicina. Una de les conseq\xc3\xbc\xc3\xa8ncies de tot aquest moviment renovador va ser el canvi de l\xe2\x80\x99edifici vell i petit de la facultat per un de nou a la zona de l\xe2\x80\x99Eixample de Barcelona. El projecte de la nova seu va incloure un hospital nou que hauria de servir per formar els nous metges i millorar l\xe2\x80\x99assist\xc3\xa8ncia m\xc3\xa8dica a la ciutat (l\xe2\x80\x99actual Hospital Cl\xc3\xadnic i Provincial de Barcelona). La lluita per una facultat i un hospital nous va durar gaireb\xc3\xa9 trenta anys, des del primer projecte fins a la inauguraci\xc3\xb3, el 1906, del complex docent i assistencial anomenat actualment Campus Cl\xc3\xadnic- August Pi Sunyer de la facultat de Medicina. Els professors m\xc3\xa9s importants d\xe2\x80\x99aquell per\xc3\xadode van ser en Joan Gin\xc3\xa9 i Partag\xc3\xa0s, en Bartomeu Robert i Yarz\xc3\xa1bal i en Santiago Ram\xc3\xb3n y Cajal, qui va estar-hi els cinc anys (18871892) m\xc3\xa9s productius de la seva vida cient\xc3\xadfica._NEWLINE_L\xe2\x80\x99any 1980, la facultat es va ampliar amb la seu de l\xe2\x80\x99Hospitalet de Llobregat, al costat de l\xe2\x80\x99Hospital de Bellvitge, on va constituir poc despr\xc3\xa9s l\xe2\x80\x99actual campus de Ci\xc3\xa8ncies de la Salut de Bellvitge. Finalment, l\xe2\x80\x99any 1993, amb la inauguraci\xc3\xb3 de la unitat docent de l\xe2\x80\x99Hospital Sant Joan de D\xc3\xa9u, a Esplugues de Llobregat, es va crear el Campus Sant Joan de D\xc3\xa9u completant l\xe2\x80\x99organitzaci\xc3\xb3 actual de la facultat.'